ഷാർജ ഇസ്ലാമിക് മ്യൂസിയം

ലഘുചിത്രം|ഷാർജയിലെ ഇസ്ലാമിക നാഗരികത മ്യൂസിയത്തിലെ ഒന്നാം നിലയിലെ ഗാലറി
യുണൈറ്റഡ് അറബ് എമിറേറ്റ്‌സിലെ (യുഎഇ) ഷാർജയിലുള്ള ഒരു മ്യൂസിയമാണ് ഷാർജ മ്യൂസിയം അഥവാ **ഷാർജ മ്യൂസിയം ഓഫ് ഇസ്ലാമിക് സിവിലൈസേഷൻ**. ഇസ്ലാമിക സംസ്കാരത്തെ പ്രതിഫലിപ്പിക്കുന്ന ഈ സ്ഥാപനം  2008 ൽ ആണ് തുറന്നത്. ഇസ്ലാമിക ലോകത്തിൽ നിന്നുള്ള ഏകദേശം 5,000 ത്തിലധികം പുരാവസ്തുക്കൾ ഇവിടെ പ്രദർശിപ്പിക്കുന്നുണ്ട്.  കാലിഗ്രാഫി, കൊത്തുപണികൾ, സെറാമിക്സ്, നാണയങ്ങൾ, ഗ്ലാസ്, കൈയെഴുത്തുപ്രതികൾ, ലോഹപ്പണികൾ, ശാസ്ത്രീയ ഉപകരണങ്ങൾ എന്നിവ ഇതിൽ ചിലതാണ്. മുമ്പ് ഇസ്ലാമിക് മ്യൂസിയം എന്നറിയപ്പെട്ടിരുന്ന ഇത് 1996 ലാണ് സ്ഥാപിതമായത്, പിന്നീട് 2008ൽ നിലവിലെ കെട്ടിടത്തിലേക്ക് മാറ്റി വീണ്ടും സ്ഥാപിക്കുകയായിരുന്നു. 

## സ്ഥലം
ഷാർജ ക്രീക്കിന് എതിർവശത്തായി, അൽ മജറ പ്രദേശത്തെ കോർണിഷ് സ്ട്രീറ്റിലാണ് മ്യൂസിയം സ്ഥിതി ചെയ്യുന്നത്. അത്യാവശ്യം വലിയ കെട്ടിടമായതിനാലും സ്വർണ്ണ നിറത്തിലുള്ള താഴികക്കുടവുമെല്ലാം  കാരണം ഇത്  വിദൂര സ്ഥലത്തു നിന്ന് കാണാവുന്നതാണ്.  ഷാർജയുടെ ചരിത്ര കേന്ദ്രമായ മജറ വാട്ടർഫ്രണ്ടിൽ, ഒരു സൂഖ് (ഇൻഡോർ മാർക്കറ്റ്) ആയി നിർമ്മിച്ച ഒരു കെട്ടിടത്തിലാണ് മ്യൂസിയം സ്ഥിതി ചെയ്യുന്നത്. 

യുഎഇ സുപ്രീം കൗൺസിൽ അംഗവും ഷാർജ ഭരണാധികാരിയുമായ ഷെയ്ഖ് സുൽത്താൻ ബിൻ മുഹമ്മദ് അൽ-ഖാസിമി 2008 ജൂൺ 5 ന്  ഈ മ്യൂസിയം ഉദ്ഘാടനം ചെയ്തു. ഷാർജ ബിനാലെ നടക്കുമ്പോൾ ഈ സ്ഥാപനവും പ്രസ്തുത പരിപാടിയുടെ ഭാഗമാവാറുണ്ട്.  2018 നവംബറിൽ ബെർലിനിലെ മ്യൂസിയം ഓഫ് ഇസ്ലാമിക് ആർട്ടുമായി സഹകരിച്ച് "ക്രോസ്‌റോഡ്‌സ്: കൾച്ചറൽ എക്സ്ചേഞ്ച് ബിറ്റ്‌വീൻ ദി ഇസ്ലാമിക സിവിലൈസേഷൻ, യൂറോപ്പ് ആൻഡ് ബിയോണ്ട്" എന്ന പേരിൽ ഒരു പ്രദർശനത്തോടെ അതിന്റെ പത്താം ജന്മദിനം ആഘോഷിച്ചു. 

## പ്രദർശനങ്ങൾ
ലഘുചിത്രം|ഷാർജ മ്യൂസിയം ഓഫ് ഇസ്ലാമിക് സിവിലൈസേഷന്റെ ഉൾവശം.
ലോകത്തിന്റെ നാനാഭാഗങ്ങളിൽ നിന്ന് ശേഖരിച്ച ഏകദേശം അയ്യായിരത്തിലധികം ഇസ്ലാമിക പുരാവസ്തുക്കൾ ഈ മ്യൂസിയത്തിൽ പ്രദർശിപ്പിച്ചിരിക്കുന്നു. ഏഴ് തീമാറ്റിക് ഗാലറികളിലായിട്ടാണ് ഇവ പ്രദർശിപ്പിച്ചിരിക്കുന്നത്.  ഇവയിൽ ആറെണ്ണം സ്ഥിരം പ്രദർശനങ്ങൾക്കായി പ്രത്യേകം മാറ്റിവെച്ചിട്ടുണ്ട്.

ഇസ്ലാമിന്റെ ചരിത്രത്തിനും ഇസ്ലാമിക സന്ദേശങ്ങൾ പകരാൻ വേണ്ടിയും അബുബക്കർ ഗാലറി എന്ന പ്രത്യേക ഭാഗം തന്നെ ഇവിടെയുണ്ട്. ഇവിടെ മറ്റ് വസ്തുക്കൾക്കൊപ്പം, എ.ഡി. 644–656 വരെ ഭരിച്ചിരുന്ന മൂന്നാം ഖലീഫയായ ഉഥ്മാൻ ഇബ്നു അഫാന്റെ ഖുർആന്റെ ഒരു പകർപ്പും പ്രദർശിപ്പിച്ചിരിക്കുന്നു. ഇതുപോലുള്ള അപൂർവ വസ്തുക്കൾക്കു് പുറമെ മക്കയിലെ കഅബയുടെ ആവരണമായ *കിസ്‌വയും ഇവിടെയുണ്ട്.* മുൻകാലങ്ങളിൽ പ്രദേശത്ത് നിന്ന് ഹജ്ജ് തീർത്ഥാടനത്തിന് പോയിരുന്നവരുടെ ബ്ലാക്ക്&വൈറ്റ് ചിത്രങ്ങളും ഇവിടെ സൂക്ഷിച്ചിട്ടുണ്ട്. 

ഇസ്ലാമിക ശാസ്ത്രം, സാങ്കേതികവിദ്യ, പുതിയ കണ്ടെത്തലുകൾ എന്നിവയുടെ ചരിത്രത്തിനായി വേറെ ഗ്യാലറിയും ഉണ്ട്. ഇബ്നു അൽ-ഹൈതം ഗാലറി ഓഫ് സയൻസ് ആൻഡ് ടെക്നോളജി എന്ന് പേരുള്ള ഇവിടെ പഴയ കാലത്തെ ഘടികാരങ്ങൾ, നാവിഗേഷൻ സഹായ ഉപകരണങ്ങൾ, ആയുധങ്ങൾ എന്നിവയുൾപ്പെടെയുള്ള വസ്ത്ക്കളുണ്ട്. ഇസ്ലാമിക ശാസ്ത്ര പുരോഗതികൾ പ്രദർശിപ്പിക്കുന്ന വസ്തുക്കളാണിവ. മറ്റ് നാല് ഗാലറികൾ ഓരോ കാലഘട്ടത്തിലൂടെയുള്ള ഇസ്ലാമിക കലകൾ പ്രദർശിപ്പിക്കുന്നു,  അതുപോലെ തന്നെ എളിമയുള്ള ഫാഷനും സമകാലിക സൃഷ്ടികളും പ്രദർശിപ്പിക്കുന്നു.

സെൻട്രൽ ഹാളിലെ പ്രദർശന വസ്തുക്കളിൽ ഇസ്ലാമിക നാണയങ്ങളുടെ ശേഖരം , ഘടികാരങ്ങൾ , മറ്റ് വസ്തുക്കൾ എന്നിവ ഉൾപ്പെടുന്നു.

ഏഴാമത്തെ ഗാലറിയിൽ താൽക്കാലിക പ്രദർശനങ്ങളാണ്. ബുഡാപെസ്റ്റിലെ അപ്ലൈഡ് ആർട്സ് മ്യൂസിയത്തിൽ നിന്നുള്ള ഒട്ടോമൻ മാസ്റ്റർപീസുകൾ മുതൽ മലേഷ്യയിലെ ഇസ്ലാമിക് ആർട്സ് മ്യൂസിയത്തിൽ നിന്നുള്ള പേർഷ്യൻ കാലിഗ്രാഫി വരെയുള്ള മറ്റ് മ്യൂസിയങ്ങളുമായി സംയോജിച്ചാണ് ഈ പ്രദർശന പരിപാടികൾ ഒരുക്കിയിരിക്കുന്നത്.  

## സൗകര്യങ്ങൾ
മ്യൂസിയത്തിൽ പ്രാർത്ഥനാമുറികൾ, ഒരു കഫറ്റീരിയ, ഒരു സുവനീർ ഷോപ്പ്, വിശാലമായ പാർക്കിംഗ്, വിശ്രമമുറികൾ, വികലാംഗർക്കുള്ള സൗകര്യങ്ങൾ, വീൽചെയർ പ്രവേശനം എന്നിവയും ലഭ്യമാണ്. 

## ഇതും കാണുക

* ഷാർജ മ്യൂസിയം വകുപ്പ്

## അവലംബം